Капэльбруке

Капэльбруке (ням.: Kapellbrücke — «Каплічны мост») — старадаўні мост у швейцарскім горадзе Люцэрне на рацэ Ройс. Самы старажытны драўляны крыты мост у Еўропе, адна з галоўных славутасцяў Швейцарыі і сімвал горада Люцэрн. Даўжыня моста складае 204,70 м. Капэльбруке быў пабудаваны ў 1365 годзе. Першапачаткова мост будаваўся ў якасці абарончага калідора ў складзе гарадскіх умацаванняў і злучаў падзеленыя ракой Ройс старую і новую часткі горада. Пад каньком даху ўздоўж усяго крытага моста размяшчаюцца 111 трохвугольных карцін, якія распавядаюць пра найбольш важныя моманты гісторыі Швейцарыі. Капельбруке моцна пацярпеў у выніку пажару 18 жніўня 1993 года. Большая частка моста была разбурана, загінула 78 з 111 карцін. Вежа Васэртурм пры пажары не пацярпела. Мост і частка карцін былі адноўлены па інвентарным вопісе. Капэльбруке адкрыўся 14 красавіка 1994 года.